Papersnake/gushiwen huggingface dataset:
彦和善谈性理子文继成偈句见要属和谨次韵
朱长文（宋代）

万法都明一瞬中，可邻情膜久相蒙。
浮云映月元非暗，病眼生花本是空。
断想求真犹未悟，将心觅佛转相攻。
谁能吸尽曹溪水，莫负当年祖道东。
草堂
吴端（宋代）

草堂长寂寂，无事且徘徊。
幽鸟啼清嶂，閒云覆绿苔。
古琴邀月听，新酒对花开。
俗驾何为者，移文招不来。
移山樱桃
白居易（唐代）

亦知官舍非吾宅，且劚山樱满院栽。

上佐近来多五考，少应四度见花开。
客有见过者既去喟然有作
陆游（宋代）

鬓毛俱白尽，事不补秋毫。
去死今无几，归耕何足高。
已知陶止酒，徒劝屈餔糟。
惟有沧溟去，扬帆观雪涛。
送规老住虔之慈云
李彭（宋代）

禅翁竟补栖禅处，兔角龟毛杖佛僧。久厌宗雷同保社，却凭章佛浊埃尘。

定携天上苍鹰爪，去接西江白业宾。大庾岭头梅正好，同风千里一枝春。
【中吕】粉蝶儿_男子当途，
未知作者（元代）

男子当途，受皇恩稳食天禄，凭着济世才列郡分符。事君忠，于亲孝，下安
黎庶。驷马高车，正清朝太平时世。
【醉春风】娶一个鸳帐凤帏人，一个雾鬓云鬟女。退□时开宴后堂中，此心
是足，足。一个吴越妖娆，一个幽燕佳丽，都有那可人情绪。
【迎仙客】一个带玉钗，一个插犀梳，天然一双美艳姝。一个是晓莺啼，一
个是雏凤语。一个生长在皇都，一个妾本钱塘住。
【红绣鞋】一个看白草风吹北固，一个赏红莲烟水西湖。眼落处逢场取欢娱，
向南来乘著画舸。投北去载着香车，同居深院宇。
【石榴花】停头的和顺做妻夫，则要你休争竞，厮宾伏。两间罗幕碧纱厨，
收拾着睡处，准备活路。樽前席上同完聚，醉时节左右相扶。宴阑时各自归房去，
同欢庆不偏辜。
【斗虾蟆】一个到月白三更，一个在清清如酒，金猊静烧画烛。权夜起披
衣厮应付，怎肯教有共无。都做了惜玉怜香，尤云雨。
【普天乐】共衾，同ブ褥。轻偎柳腰，款衬胸酥。皆袅娜，情和睦。一个
夜静罗帏山盟处，一个日三竿晓镜妆梳。一个引丫鬟使数，一个将梅香小玉，都
罗绮金珠。
【耍孩儿】桃腮杏脸娇人物，五百年姻缘眷属。一个入时颜色动京师，一个
繁华南国娇姝。一个道杜鹃声里奴宅舍，一个道朝马尘中妾祖居，彼各夸乡故。
一个道玩日华五云楼观，一个道看潮鸣八月江湖。
【四煞】一个启樱唇香点匀，一个扫蛾眉翠黛舒，汉宫妆淡洒蔷薇露。一个
红吊衤敦绣履十分瘦，一个锦幼袜钩四寸馀，同观觑。一个冠儿上剩铺广翠，
一个头袖上多缀珍珠。
【三煞】仙衣观剪裁绮罗，新制出一个绣援蓝衫子拖他绿。一个白罗帕兜映
遮尘笠，一个乌云髻斜簪压鬓梳。一个赴筵会娇乘翠辇，一个随人情稳坐肩舆。
【二煞】一个要白熟饼烂煮羊，一个要炊香粳喇纂鱼，同茶同饭同樽俎。醉
来时枕遍黄金串，情极处亲偎白玉肤，相怜处。到夏里洒扫净凉亭水阁，到冬来
安排着暖阁红炉。
【一煞】一个休寻常看侍妾，一个莫等闲抛调奴，把凭似玉天仙手掌擎心肝
般戏。一个演习那渐间言语呼郎婿，一个撇着些都下乡音唤丈夫，休相妒。你莫
琴书上意懒，你休针线上清疏。
【尾】一般儿难主张，两下里自暗忖。五花诰使不得人情与，看那一个娇羞
做得主。　阅世
自汉浮生，怎生来恁般薄命。从幼年间踢透聪明，折末作文章，通经史，诗
词歌咏。今日长达刑名，颇谙知古今律令。
【醉春风】折末围棋赶个相知，打双陆攀个门庭。折末妆跷小踢赛个输赢，
不是我逞，逞，逞。折末共释道清谈，渔樵闲话，我可也略通蹊径。
【剔银灯】折末道谜续麻合笙，折末道字说书打令，诸般乐艺都曾领。向人
前举目回情，疏狂性，湖海情，更爱的是弟兄。
【蔓青菜】脚到处人相敬，都为我忒惺惺，倒担阁了半生。几番待发志气修
身于功名，争奈一缕顽涎硬。
【石榴花】一片惜花心常是引了人魂灵，但沾着便留情。玉箫檀板紫鸾笙，
向花阵锦营，燕燕莺莺。悲欢聚散常无定，落得去秦楼谢馆贪滥风声。好光阴过
眼如翻饼，到担阁了锦片也似好前程。
【斗鹌鹑】常想着桃李春风，怎知有桑榆暮景。少年排场，都做了老来罪名。
一件件从头自三省，都便似梦乍惊。看别人去云路里飞腾，我到老地在湫洼中
坐静。
【满庭芳】屈指数班行后生，少甚么无才无德，无义无能。一跳身平步登台
省，一个头角峥嵘。更做八字拙难和我命争，怎生二十年一事无成。我这里羞临
镜，我呆心儿自惊，又早白发鬓边生。
【耍孩儿】叹荣枯得失皆前定，富贵由人生五行。花花草草煞曾经，不恋他
薄利虚名。则不如盖三间茅舍埋头住，买数亩荒田亲自耕。或临溪崖，或是环山
径。受用些竹篱茅舍，拜辞了月馆风亭。
【二】偎山边建草堂，临江滨买只钓艇。我和樵夫渔父相随趁。说今来古往
非和是，讲沧海桑田废与兴。耳畔常清净，无来无往，无送无迎。
【三】新茅柴沽满瓶，活鲜鱼旋煮铛。粗衣淡饭无监禁。闷来时看四周翠岫
烟霞景，闲来时诵一卷黄庭道德经。倒大来身心静。非是无钱断酒，临老修行。
【四】叹人生似水上萍，富贵如风里灯。出门来一步一个风光景。量着六斗
米司吏何足数，便升做千两俸人员有甚荣，图个甚闲争竞。想十大功韩信，到不
如五斗酒刘伶。
【尾】说着做郎君脸上羞，千功名脑袋疼。丽春园子弟埋名姓，邯郸道先生
这回省。　思情
花落春残，舞东风乱红飘散，黛眉颦宝鉴空闲。似这般苦相思，活地狱，几
曾经惯。隔天涯何处雕鞍，望关河杳无鱼雁。
【醉春风】粉脸带胭憔，香魂和梦返。一天风月冷阳关，畅好是懒、懒。看
了这锁径苍苔，扑帘柳絮，绕栏花瓣。
【迎仙客】淹泪眼，锁愁颜，青丝半堆云乱挽。我则道歇秋千，闲画板。不
能够遗兴消烦，则落的一口儿长吁叹。
【红绣鞋】盼子盼佳期枉盼，难应难要见应难，信音悭端的是信音悭。骂子
骂谁行骂，还子还几时还，捱子捱捱不得恹恹红日晚。
【十二月】莺慵燕懒，凤只鸾单。似这般云酸雨涩，端的是蝶乱蜂烦。霎时
间香消篆冷，捱不过夜静更阑。
【尧民歌】呀，好着我月下闻筝绣衣寒，吹箫台上彩云残。香罗犹带泪痕斑。
琵琶尘暗不曾弹。愁烦，愁烦，朱门紧闭关，风弄的银灿。
【耍孩儿】金针绣作皆疏懒，方胜同心倦挽。回纹织锦断肠诗，无青鸾寄不
到云间。屏闲孔雀金翎断，衾剩鸳鸯翠羽寒。倚枕春魂散，梦中唤觉，万水千山。
【尾声】离恨多，离恨多，相思罕，相思罕。乍相逢使不得娇妆扮，只除是
锦被里朦胧再合眼。
海棠花
方寿（清代）

含烟泫露小楼东，脉脉无言媚晚风。好似沈香亭畔醉，阑干十二倚娇红。
一枝春（为陆浩斋赋梅南）
张炎（宋代）

竹外横枝，并阑干、试数风才一信。么禽对语，仿佛醉眠初醒。遥知是雪，甚都把、暮寒消尽。清更润。明月飞来，瘦却旧时疏影。

东阁谩撩诗兴。料西湖树老，难认和靖。晴窗自好，胜事每来独领。融融向暖，笑尘世、万花犹冷。须酿成、一点春腴，暗香在鼎。
水调歌头·天下伟人物
廖行之（宋代）

天下伟人物，荆楚号名流。幅员千里，英气磅礴岳南州。雁峤高千翼轸，石鼓下盘朱府，衮衮应公侯。常记生申旦，明日是中秋。挈明月，翳翔凤，驷飞虬。东南一尉，何事三载漫淹留。谈笑洞庭青草，从此阆风阊阖，高处看鳌头。更种阶庭玉，慈母念方稠。
同景庄游浯溪读中兴碑
释德洪（宋代）

上皇御天功最盛，生民温饱卧安枕。醉凭艳姬一笑适，薄夫议安无乃甚。

长安遮天胡骑尘，潼关战血深没人。哥舒臣贼不足惜，要脔国忠如脍鳞。

苍黄去国食不暇，马嵬赐死谢天下。反身罪己成汤心，奈何犹有讥安者。

取非其子又遽匆，灵武君臣无怍容。何须呜咽让衮服，自控归鞍八尺龙。

谁磨石壁湘江上，揩拭云烟溅惊浪。龙蛇飞动忠义词，颜元色庄俨相向。

与君来游秋满眼，閒行古寺西风晚。道人兴废了不知，但见游人来读碑。
山房枕上作
杨杰（宋代）

十里溪源寻未见，忽逢茅屋白云堆。竹床纸帐睡正稳，无奈野猿惊觉来。
悼亡二十五首 其一
江源（明代）

几年辛苦与君同，绿绮离弦海鹤空。

何处曾经同望月，画楼西畔桂堂东。
送杨昀谷比部理刑热河
许受衡（清代）

鄂博依南极，朝廷重北门。镇边资富范，决狱访申辕。

驿路秋心肃，官仪汉室尊。旗亭漫回首，车马正云屯。
南丰道中
黄文雷（宋代）

此亦勤农者，畲田半入云。
龙蛇因尔杂，玉石故难分。
天地其如数，江山未返魂。
茅茨倦行李，何自戒重门。
甲午中秋在魏塘值风雨
李曾伯（宋代）

向来玩事每欣逢，老去相忘更客中。
天下山河清影在，人间风雨此宵同。
孤鸾夜泣菱花暗，老兔秋悲桂子空。
料得嫦娥念落花，不教无酒对征篷。
朱履曲·弄世界机关识破
张养浩（元代）

弄世界机关识破，叩天门意气消磨。人潦倒青山漫嵯峨。前面有千古远，后头有万年多。量半炊时成得什么？
仲明还自杭戏与弈棋
韩淲（宋代）

人自西湖南荡归，定无尘土染征衣。山间醉把纹楸戏，还共清晖对落晖。
金缕曲·赠梁汾
纳兰性德（清代）

德也狂生耳。偶然间，缁尘京国，乌衣门第。有酒惟浇赵州土，谁会成生此意。不信道、竟逢知己。青眼高歌俱未老，向尊前、拭尽英雄泪。君不见，月如水。
共君此夜须沉醉。且由他，蛾眉谣诼，古今同忌。身世悠悠何足问，冷笑置之而已。寻思起、从头翻悔。一日心期千劫在，后身缘、恐结他生里。然诺重，君须记。
荆州雪
陈杰（宋代）

荆州寒气盛，一尺雪花围。
赏觉心犹在，餐怜齿寝非。
蔡功裴度入，剡兴子猷归。
岂不俱奇事，微醺讯玉妃。
汴堤怀古
王良臣（金朝）

迷仙楼观郁连空，一日都归鬼唾中。奢则兆亡天听迩，去而不返水声东。

锁烟弱柳愁蛾绿，阁雨幽花泪脸红。总为锦帆归不得，至今啼鸟怨东风。
赠刘宗道自金陵来游茅峰
陆文圭（元代）

君家汴水阳，叟古游秣陵。
秦淮映江月，历代几废兴。
古人所树立，今人愧未能。
嗟我搔白发，空斋对书灯。
邂逅接馀论，谈笑得良朋。
我如蜩与鸠，睨鲲化为鹏。
岁晏落蓬高，安得齐飞腾。
东望积金峰，春游记吾曾。
鹤仙迟子来，舟井嗽寒冰。
拟古
张九成（宋代）

平居自相乐，忽焉成别离。
君居天之南，我堕海之涯。
四海岂不天，非君谁我知。
狡兔营三窟，鹪鹩安一枝。
勿云千里远，相见无迟缓。
精诚傥可通，指日日犹反。
毋为浪相思，我老尚能饭。
和朱使欣道峡似巫山之作
张说（唐代）

江如晓天净，石似暮霞张。征帆一流览，宛若巫山阳。

楚客思归路，秦人谪异乡。猿鸣孤月夜，再使泪沾裳。
雨后鲍让侯招从春申涧饮泉即事
邹溶（清代）

返照逼林麓，闲门应息机。却逢新雨后，独向暮泉归。

采药留红叶，寻源入翠微。经过殊不厌，相对狎鸥飞。
题枇杷山鸟图
陈颢（元代）

卢橘垂黄雨满枝，山禽饱啄已多时。
那知岁宴空林里，竹实萧疏凤亦饥。
郊庙歌辞。祭汾阴乐章。南吕羽
韩休（唐代）

於穆濬哲，维清缉熙。肃事昭配，永言孝思。

涤濯静嘉，馨香在兹。神之听之，用受福釐。
击梧桐 咏美人蕉
邹祗谟（清代）

青女惊蝉，素娥辞燕，又是华年荏苒。绣阁前、依约见分明，翠袖荏匀霞脸。

夜深几度翩跹，乍见红玉，临风欲掩。十二朱楼，肠断秋风，斗帐垂垂摇艳。

宝靥慵妆，佳人对镜，还把芳姿细念。谁问种，自知名忍，揉碎瑶翻香滟。

绛树清歌欲罢，红儿百首才新赋，又恰是、两三黄蝶，映丹珠一点。
句
郑立（宋代）

南昌别墅湖光阔。
晋天地郊明堂歌六首 其二 降神歌
傅玄（魏晋）

于赫大晋，膺天景祥。二帝迈德，宣兹重光。我皇受命，奄有万方。

郊祀配享，礼乐孔章。神祇嘉飨，祖考是皇。克昌厥后，保祚无疆。
徐侯寄示古风为别作三绝句往资一笑 其二
朱松（宋代）

求田莫问湖海士，得志付与闾阎儿。黄花满把一尊酒，欲话此意非君谁。
过愚溪
李曾伯（宋代）

为底先生此水居，正缘不解学颜愚。
身虽乐彼溪山似，名不期而天壤俱。
往事勿言今已矣，当时岂意在兹乎。
拟招故老穷佳胜，烟草萧萧宅一区。
豪家子
崔萱（唐代）

年少家藏累代金，红楼尽日醉沈沈。

马非躞蹀宁酬价，人不婵娟肯动心。
南山感旧 其七
刘克庄（宋代）

侬久离怖畏，佛亦生欢喜。却看丈六身，僬侥国人尔。
无题
舒岳祥（宋代）

江山有恨非吾土，花鸟相逢故恼翁。
百岁唯余二十五，一春强半又成空。
病起
刘克庄（宋代）

病起登楼怯晓风，爱他残雪映前峰。
傍人休问何郎瘦，不见梅花过一冬。
春词七首
白玉蟾（宋代）

柳困花慵风力轻，脱禅衣裌过清明。
唤晴唤雨鸠无准，飞去飞来燕有情。
次韵答斌老病起独游东园二首 其二
黄庭坚（宋代）

主人心安乐，花竹有和气。时从物外赏，自益酒中味。

斸枯蚁改穴，扫箨笋迸地。万籁寂中生，乃知风雨至。
留示吼万吼万期以九月至雷峰
释函是（明代）

君将从海发，我复向山归。去住一何定，佳期多所违。

秋波风色急，寒月岭头稀。若到雷峰夕，怀人望翠微。
题竹寄本清良友 其一
杨士奇（明代）

往岁金陵城里住，竹阴相对话同乡。蓟门此日看图书，却望金陵别思长。
贵公子行
秦韬玉（唐代）

阶前莎毬绿不捲，银龟喷香挽不断。乱花织锦柳撚线，妆点池台画屏展。

主人公业传国初，六亲联络驰朝车。斗鸡走狗家世事，抱来皆佩黄金鱼。

却笑儒生把书卷，学得颜回忍饥面。
过骊山
薛能（唐代）

丹雘苍苍簇背山，路尘应满旧帘间。

玄宗不是偏行乐，只为当时四海闲。
徐五十六索勤有种德二轩诗各赋一首 其一
周紫芝（宋代）

平生长笑韩潮州，欲持谠议回冕旒。读书城南晚所赋，无乃不冕韩符谋。

人间达官可力取，钓名但以诗冕钩。汗牛充宇作底用，富贵面热渠当羞。

书生有书但自读，不必区区苦投俗。偶然一掷便成卢，雁塔朝题暮天禄。

吾言可笑君必轻，奔军之策何足凭。临机应敌自子事，此是宋襄仁义兵。
九日呈真直院
叶绍翁（宋代）

秋风吹客客思家，破帽从渠自在斜。肠断故山归未得，借人篱落种黄花。
醉蓬莱（寿察判）
熊以宁（宋代）

某伏以清商肇序，阶蓂方五荚之飞；元精生贤，宝历应千龄之运。於赫自天之佑，丕昭维岳之祥。弧矢垂门，冠裳争耀。既托屏幪之芘，敢忘颂咏之私。敬制拙词，仰祝台算。以醉蓬莱寄调，缮写拜呈，伏惟台慈，特赐采览。

渐荷收绿盖，桂吐金英，嫩凉天气。香案仙官，向人间游戏。道貌孤高，灵扃恬淡，有寿星标致。梦得文章，水心谈论，家声相继。

芙蓉上幕，龙藩胜地。剡荐交飞，宸衷简记。行趣朝班，便鸾坡螭陛。赞画堂中，垂弧节届，且举觞一醉。试问庄椿，春秋多少，八千馀岁。
近结茅屋数椽以可赋轩揭取子美可以赋新诗之
喻良能（宋代）

安仁偃息处，之问读书室。
茅轩规昔人，聊可容吾膝。
幽芳秀垣曲，翠篠蓊檐隙。
松窗炯虚明，荆篱互疏密。
淡月晓窥几，候虫夕鸣壁。
诗书后前陈，图史左右秩。
遐览到三五，旁搜及坚白。
一语偶有得，寸心欣自适。
轮奂非所慕，兹焉颇放逸。
渊明傥来过，真趣会能识。
童丱须知 其六
史浩（宋代）

内家嗜好淡无营，天下方知仰圣明。唐帝若无倪若水，南方黔首怨鵁鶄。
木犀
余观复（宋代）

盘盘老桂树，金屑黄{上髟下龙}忪。
孕此无尽香，袭袭乘西风。
幽人为延伫，古意滋无穷。
王孙招不来，西郊草蒙茸。
欲以遗远者，道阻嗟难从。
□□不忍替，揽之寄房栊。
梦魂怳而清，夜午超鸿蒙。
常恐芳气歇，我恨何时终。
次韵通明叟晚春二十七首 其一
释德洪（宋代）

琴筑春流涨浅滩，圆吭幽鸟语林端。纤蒲水荇空凄寂，背立东风整钓竿。
游嘉州龙岩
苏洵（宋代）

系舟长堤下，日夕事南征。
往意纷何速，空严幽自明。
使君怜远客，高会有馀情。
酌酒何能饮，去乡怀独惊。
山川随望阔，气候带霜清。
佳境日已去，何时休远行。
和王胜之游普明院
蔡襄（宋代）

昔贤履道第，平时洛都选。
门外多风尘，林端出台殿。
名园迤逦清，小径萦纡转。
脩竹环数亩，可爱清不变。
冰生流水静，叶尽危巢见。
晴日破云来，游鱼过池面。
君意高如鸿，孤超遗健羡。
兹游恐难屡，历览岂云倦。
放怀穷幽趣，回首抱归恋。
裁诗赋景物，芬葩有馀绚。
呼童秣予马，追閒性所便。
寄高季迪
吕敏（明代）

客馆俯江郊，秋深不自聊。
别来心更苦，思去路还遥。
桐叶风俱落，菱花雨半销。
何由似流水，早晚赴归潮。
丁巳春劝农
朱诜（宋代）

劝农小队出东禅，春事平分花柳天。
乱石藏云苍玉洞，小溪流水紫{下艹下缥}田。
农忙处处扶犁雨，社近家家煮酒烟。
野兴未厌归兴促，公馀犹拟一横鞭。
菩萨蛮
陈师道（宋代）

绮楼小小穿针女。秋光点点蛛丝雨。今夕是何宵。龙车乌鹊桥。

经年谋一笑。岂解令人巧。不用问如何。人间巧更多。
题唐执中书楼
陆游（宋代）

吾州唐子他州无，闭户偏读家藏书。
志气颇闻已山立，神仙固自多楼居。
终日坐忘对燕几，有时出游骑蹇驴。
人生如此自可尔，勿羡新贵高门闾。
华清宫三首·其二
崔橹（唐代）

障掩金鸡蓄祸机，翠华西拂蜀云飞。
珠帘一闭朝元阁，不见人归见燕归。
酬秘书王丞见寄
雍陶（唐代）

朝下有闲思，南沟边水行。
因来见寥落，转自叹平生。
白首丈夫气，赤心知己情。
留诗本相慰，却忆苦吟声。
初至大麻山中呈欧黄陈赵诸樵长
李英（清代）

褐衣犹愧老明时，肮脏何人念鬓丝。沧浦钓竿今暂舍，麻山樵斧复相随。

入林猿鹤迎新侣，到处烟霞似故知。蹑峤凭高一长啸，苍茫秋色海天垂。
学诗
陈普（宋代）

先知老嫩辨精粗，又识寒酸与富腴。
要落前人旧窠臼，也须作我大规模。
英豪好是不缘酒，妥帖岂须由捻须。
最好尧夫击坏集，胸中间气一毫无。
过古林庵赠圆通上人
钦琏（清代）

蒲庵十笏寄深山，白昼柴扉已掩关。尘迹不来茅舍里，炉烟时掩树林间。

梅当缺处还须补，竹绕篱边莫教删。我实爱君无俗虑，欲携书卷共追攀。
拟寒山寺 其十
释怀深（宋代）

世间一等人，谄事诸神鬼。杀命欲邀福，皇天无此理。

种棘不生禾，身曲影难直。孔子有箴诫，可信如金石。
落花怨十首
刘克庄（宋代）

春去花开谢，君王岂复知。
不如刘项际，犹有葬虞姬。
观化十五首
黄庭坚（宋代）

山回路转水深深，欲问津头谷鸟吟。
隔岸野花随意发，小蹊犹忆去年寻。
玉楼春
黄简（宋代）

龟纹晓扇堆云母。日上彩阑新过雨。眉心犹带宝觥酲，耳性已通银字谱。密奁彩索看看午。晕素分红能几许。妆成挼镜问春风，比似庭花谁解语。
雍熙堂
张元干（宋代）

鼎彝勋业推元老，文采风流及后昆。
家世从来耐官职，百年犹见典刑存。
喜雨次韵翁常之苦热吟
许及之（宋代）

羲和不弭驭，炎帝方秉机。孰不爱赵衰，谁肯触武威。

岂知铄金石，乃得齐璿玑。鹿角甫云解，葵箑无停挥。

万宝成南讹，一枕安北扉。殿閤施馀薰，茅茨溥增辉。

鼎鼎百年内，咄咄七十稀。临流抒我怀，新浴振我衣。

雷雨急生凉，天恩觉沦肌。诗来取静胜，句到不吾欺。

盛服思客位，重铠念边陲。当暑如怀秋，秋至勿兴悲。
知卢可庵教谕鼓歌
何梦桂（宋代）

崇牙枞枞，贲鼓逢逢。
始作这以荆衡底贡之新革，试叩之以巴蜀故产之孤桐。
雷震一声草木拆，蠖信其屈龙起蛰。
天地訢合万物苏，阳气宣声阴屏迹。
矇瞍一鼓歌辟雍，始与斯民发童蒙。
大胥再鼓徵学士，复与学者开天聪。
当其俎豆前陈，甫掖山立。
缀兆序位，登降终日。
吾故鼓之以相礼，所以作尔之强力。
乃若冠盖孔孟，佩服程朱。
鸡鸣而起，亦步亦趋。
吾故鼓之心戒晨，所以觉尔之迷途。
至若理欲昏明，义利白黑。
夕惕不谨，日省何益。
吾故鼓之以谨昏，所以使尔非心之必斥。
呜呼，鼓人职废周礼湮，
方叔入汉鼓收声。举世聩聩呼不应，
千载孔堂比竹音。镗然一鼓惊雷霆，
撼动天地众耳醒。昌黎老死石鼓裂，
愧我才薄争奈此鼓文。
和孙器这清风楼
司马光（宋代）

贤侯宴枚马，歌鼓事繁华。
晚吹来千晨，清商落万家。
平原转疏雨，远树隔残霞。
宋玉虽能赋，还须念景差。
贺张母胡太夫人华诞诗十韵
湛若水（明代）

阿母江阴望，神明胤厥先。尹门兼二养，孟氏自三迁。

未拜慈颜胜，占知令嗣贤。瞻丸开翰学，闺范得家传。

帝锡褒贤自，人誇教子然。金茎分玉斝，珠翟映瑶钿。

宝箓传天姥，年龄各地仙。锦筵云起处，彩服月华边。

道算千年外，真羞五鼎前。平生寿亲意，不以慕彭篯。
三礼诗三首 其一 皇太子册立诗
区大相（明代）

于昭皇明，十叶惟圣。引祚自天，敷祐厥命。百辟是钦，四方是正。

咸建国本，以绥家庆。帝衍其昌，缵服其光。载辑人纲，载锡天常。

孝慈用章，福履无疆。奠丕丕基，以定厥祥。厥有圣嗣，惟皇元子。

睿聪夙成，令闻蔚起。天之所置，孰俪懿美。式灵震器，以享以祀。

如彼玉润，蕴德不瑕。如彼朝阳，协于重华。山川鬼神，罔不宠嘉。

凡厥内外，系心靡他。维昔廷言，冀光大典。帝命曰吁，天序丕显。

尚其弱龄，学于黾勉。无庸骤尊，而骄不腆。乃列坟史，乃翼师儒。

时敏厥修，日新与俱。群公矢谟，元良在图。帝命曰俞，万邦作孚。

乃诹礼司，庀是仪服。乃虔时日，以先太卜。象辂鸾旌，有贲执玉。

左右视听，百尔祇肃。釐兹册宝，有穆其容。践位储贰，俾朝于东。

并建诸王，蕃屏维宗。覃惠自公，殊方攸同。济济宫寮，保傅是弼。

既曜春华，亦乘秋实。诏美导和，庶士维吉。启以三善，崇以四术。

思皇帝胄，遹骏贻谋。眷命悠悠，底于千秋。敬承维夏，继述有周。

矢诗宣猷，以扬鸿休。
掩关
蒲庵禅师（明代）

槁木形骸百念灰，溪猿野鹤若相猜。
闲门独掩青松雨，笑口逢人亦懒开。
和李煽粹伯
曾协（宋代）

万事知公一发轻，尚怜花草唤愁生。
酒边意气来酣战，笔下文章要主盟。
绝唱共惊神有助，擅场将见敌无争。
总输老子工藏拙，饱食安眠百不营。
桓野王画像
周文璞（宋代）

胡床三弄清溪笛，叹息欷歔太极筝。
怊怅斯人风味减，江花江草不胜情。
读孟子
王令（宋代）

去梁无故又辞齐，弟子纷纷益不知。
天下未平虽我事，己身已枉更何为。
後来谁是闻风者，当世何尝不召师。
士要自高无顾世，遗编今亦有人疑。
子直近日画笔稍进而棋似倒长作诗戏之
葛立方（宋代）

沈郎终日掩柴扉，游艺虽多道日肥。
东绢丹青真得髓，文楸黑白要知机。
笔添龙眼防颓壁，阵合鱼丽孰解围。
暇日杖藜须过子，一枰赢取画图归。
崇祀乡贤诗
李梓（明代）

子建赋才雄八斗，先生蕴奇倾二酉。寓言蒙叟亦危机，问字子云为吃口。

孝廉抱膝傲眉山，屡蹶公车时不偶。顿悟因缘若草霜，乘箕回首白云乡。

藏山业富书千卷，遗子象贤墨一庄。长公皋座才超越，贤声独迈扬天阙。

仲君以次尽琳琅，州牧赞府盈床笏。吾程元气久不舒，前辈仪型几代虚。

羡公丛桂风千载，藉有馀光被井庐。质行乡闾推表正，芳名俎豆相辉映。

紫薇何必早蜚英，留与儒林歌且咏。
郡斋南池招杨辚
岑参（唐代）

郡僻人事少，云山常眼前。偶从池上醉，便向舟中眠。

与子居最近，周官情又偏。闲时耐相访，正有床头钱。
海口夜泊月下望海口占
奕譞（清代）

南岸弯环北岸斜，洪涛纵目望无涯。五台旧迹传千古，四海他年或一家。

帆影随风轻似鸟，波光映月荡成花。楼船振旅吾何敢，聊说张骞犯斗槎。
水龙吟 庆齐年诸丈
危稹（宋代）

洛阳九老图中，当时司马年犹小。争如今夕，举杯相劝，十人齐寿。

已幸同庚，何分雌甲，本无多少。但有头可白，无愁可解，只如此、都赢了。

庆礼十年还又，更十年、依前难老。尽教百岁，做人高祖，见孙白首。

却要从今，探梅脚健，看山眼好。赖天公，顿得东园长在，陪歌陪酒。
寓言九首
王安石（宋代）

婚丧孰不供，贷钱免尔萦。
耕收孰不给，倾粟助之生。
物赢我收之，物窘出使营。
後世不务此，区区挫兼并。
饯潜冈南提举
牟巘（宋代）

君前郡文学，端自吾州始。坛坫日以高，到处执牛耳。

平生洒落胸，作事故奇伟。飞上南楼去，坐得数千里。

全楚带五岭，古俗甚丰美。一昨干戈后，或未识瑚簋。

禾稆生黉宫，学士气如洗。此行累佩印，良为吾党喜。

三闾屈大夫，四海习凿齿。堂堂始兴公，亦从韶石起。

何地不生贤，幸勿遐陋视。著意绚荒馀，文物中州比。

况复多蜀客，谁其顾琐尾。相与喔休之，我颇念桑梓。

垂老犹惜别，何以当马箠。愿君为广厦，大庇天下士。
题宜兴闾邱令巢凤亭二首 其二
孙觌（宋代）

少年有殊相，瓠白非臞儒。三吴山水窟，见此紫凤雏。

家无儋石储，腹有万卷书。陈编践刍狗，博具抵牧猪。

手持半段枪，伎痒始一呼。倒海探龙颔，据地捋虎须。

有客持钧枢，大书表其闾。盛事传不朽，画入荆溪图。
读文丞相吟啸稿
黄庚（元代）

垂垂大厦颠，一木支无力。
精卫悲沧海，铜驼化荆棘。
英风傲几砧，滨死犹铁脊。
血洒沙场秋，寒日赤为碧。
惟留吟啸编，千载光奕奕。
次韵周公谨见寄
马廷鸾（宋代）

十年思美人，渊沦抑天飞。
辛勤种青门，竟作抱蔓归。
日月老宾送，霜露沾人衣。
沾衣何足云，八表笼烟霏。
植梅一株于厅事之后招丞及明叔同观倪严二先
赵蕃（宋代）

有竹似吾家，无梅觉欠花。
移将香索莫，来伴绿交加。
好事适馈酒，诗情仍得茶。
相过况非远，胜处莫令赊。
富溪八景富 其三 题山水小景
李昌祺（明代）

良工写幽景，运思颇不凡。高崖挂悬瀑，迥野生轻岚。

林昏日欲坠，天暝云初覃。远岸少去舫，长途乏来骖。

摩挲老眼着意看，彷佛还似湖湘南。忆曾之官屡经此，孤舟晚泊浯溪潭。

叶凋老树曲偃蹇，泉触乱石森巉岩。众禽归飞宿且食，雄鸣雌应相喃喃。

平沙钜迹虎新过，浅濑纤鳞鸥竞衔。荒村无人但猿鸟，古峤有树皆枫楠。

空青冥濛翳岛屿，湿翠杳霭沾衣衫。谁藏一匣在绝壁，云是诸葛兵书函。

雨催风撼只如故，欲堕未堕何由探。山川奇胜怪仍险，况我爱玩性所耽。

低回但恨弗学画，辜负佳境心徒惭。每逢好事辄为说，恍若亲睹非虚谈。

于今衰老返耕钓，鬅鬙两鬓霜毵毵。观图忽起旧游想，浩然清兴莫可缄。

题诗卷轴坐叹息，中宵梦逐沧江帆。
醉花阴 前题
吴重憙（清代）

岩下清泉岩上瀑，昨夜东风峭。莫去倚阑干，春雨濛濛，杏蕊红莫闹。

门前即是江南道。归去先生报。石磴板桥东，百尺元龙，可许人轻造。
墨梅
王质（宋代）

纷纷初疑月挂树，耿耿独与参横昏。自从东坡老子飞此英，茫茫世界总无人。

疏影横斜水清浅，暗香浮动月黄昏。自从西湖处士扬此灵，纷纷豪俊半无神。

赠子一转语，挑子万年机。嘬苏诗，嚅林诗，要使苏诗林诗透心脾。

槎南枝，挼北枝，直使南枝北枝伏指麾。九州四海寻人去，不遇当人不要归。
夜宿翁村时方刈稻苦雨不绝词纪田家语
陈维崧（清代）

为君诉。
今年东作，满目西畴，尽成北渚。
雨翻盆势欲浮城去。
香稻波飘，都作沈湘角黍。
咽泪频呼儿女，瓮头剩粒，为君殷勤煮。
话难住。
茅檐点滴，短檠青荧，床上无干处。
雨声乍续啼声断，又被啼声，剪了半村雨。
摇手亟谢田翁，一曲淋漓，不抵卿言苦。
题江村片雨图
童冀（明代）

斜日江村外，苍茫片雨秋。披图忽相忆，曾上岳阳楼。
寄题梵天圣果二寺兼简昭梧二上人
释智圆（宋代）

顾恶如探汤，触物类虚舟。
他人莫已知，此道本吾求。
独坐时相怀，斜阳照危楼。
映碧园产并头莲三十首 其五 五微
孙传庭（明代）

解语都无语，因知喻意微。飞扬同翠盖，绰约并红衣。

幻岂方神女，愁宁托帝妃。独清怜众浊，水上自相依。
北山之英
崔敦礼（宋代）

强敌骄兮晋多垒，忽登山兮望廷尉。
风霾兮杀气昏，突枪櫑兮乱钩陈。
予君麾兮从君鉞，战陵西兮捍溪栅。
虹食垒兮火焚旗，公之死兮去如归。
公有子兮愤争先，勇没地兮羞戴天，
父死忠兮子忠孝，令名扬兮日月照。
物有始兮岂无终，得所归兮孰如公。
喜幸生兮畏义死，语昵昵兮顾妻子。
草木尽兮粪土委，闻高风兮汗流趾。
雨效东野体
吴之振（清代）

雨声无新书，空阶历古今。亦作琴筑响，亦作钲鼓音。

如何羁旅士，披衣起长吟。一点不到地，点点刺人心。

遂令千古雨，此夜愁独深。
苦雨用俳谐体
朱熹（宋代）

仰诉天公雨太多，才方欲住又滂沱。九关虎豹还知否，烂尽田中白死禾。
闰二月二十日游西湖
陆游（宋代）

西湖二月游人稠，鲜车快马巷无留。
梨园乐工教坊优，丝竹悲激杂清讴。
追逐下上暮始休，外虽狂酲乐则不。
岂如吾曹淡相求，酒肴取具非预谋，青梅苦笋助献酬，意象简朴足镇浮。
尚惭一官自拘囚，未免疋马从两驺。
南山老翁亦出游，百钱自挂竹杖头。
过百步溪
单钰（清代）

路向天台山四围，屈盘石磴入云微。林猿探果跳枝过，江鹭衔鱼贴水飞。

蒸作晓霞迷洞口，滴来晚翠湿春衣。杳然乘兴忘机事，欲觅仙灵叩石扉。
题清芬阁二首 其一
李洸（宋代）

诗亡向千载，礼义谁维持。唐人得名者，沈宋称绮词。

卓哉先生才，邈视数子卑。抗怀信高洁，出事皆清奇。

不矜险绝句，意远窥无涯。春归鉴湖绿，水落严子矶。

往来寄渔钓，遁世心独知。松月绕云山，尽入骚人思。

白雪雅调高，俗耳听不宜。群儿谩嘲毁，百岁名愈驰。

裔孙有清风，宛若先生诗。搔头试一吟，古意犹能追。
求落籍
周韶（宋代）

陇上巢空岁月惊，忍看回首自梳翎。开笼若放雪衣女，长念观音般若经。
城西野行
释绍嵩（宋代）

细草疏花自在春，悠悠烟水似天津。
垂扬一径深深去，白鸟双飞不避人。
寄并州张给事
杨亿（宋代）

山河表里绝狼烟，幕府朝朝醉玳筵。
合乐中军雄鼓吹，传杯四座艳花钿。
行春好驻桑郊骑，卜夜谁谈雪宾禅。
梁苑并门杳千里，离怀愁对月婵娟。
春夜皇甫冉宅欢宴（一作对酒）
张继（唐代）

流落时相见，悲欢共此情。兴因尊酒洽，愁为故人轻。

暗滴花茎露，斜晖月过城。那知横吹笛，江外作边声。
游大涤栖真洞
杨栋（宋代）

山峨来夹案，泉急自穿渠。
密记东阳诀，高题上帝居。
牙儿藏宝箧，山子走篮舆。
曲折玑衡转，溪坳可结庐。
江水
杨万里（宋代）

水色本正白，积深自成绿。
江妃将底药，软此千里玉。
诗人酒未醒，快吸一川渌。
无物燕清甘，和露嚼野菊。
江行寄隐直
刘敞（宋代）

自念复远适，与君仍解携。天文鹑首尾，地势陜东西。

江汉饶风雨，关山盛鼓鼙。离忧各易老，秋意欲悽悽。
杭桥道间二首 其一
赵蕃（宋代）

屡起瞻云物，频成听雨声。与忧明所历，咸谓晓当晴。

一水通高下，千山杂晦明。逢人问前路，为报已堪行。
好事近
周紫芝（宋代）

帘外一声歌，倾尽满城风月。看到酒阑羞处，想多情难说。

周郎元是个中人，如今鬓如雪。自恨老来肠肚，诮不堪摧折。
从仁叔求楷笏四首 其三
葛胜仲（宋代）

横斜文理秀斓斑，分饷閒官尚独悭。准拟遣人来检料，欲将拄颊望西山。
閒居漫赋
真山民（宋代）

纷纷裘马走红尘，赖得閒边可著身。
商岭定无屠狗客，云台岂有钓鱼人。
溪山萧散青芒履，风月夷犹乌角巾。
万事如棋君看取，一番局面一番新。
偈六十三首
释道宁（宋代）

兵随印转，将逐符行。
把断要关，不通音信。
冬夜集张兵部茂参宅
谢榛（明代）

秉烛坐深更，严城乱柝声。寒云双阙迥，夜雪万家明。

世事清樽尽，边愁白发生。匡时须计远，和敌竟功成。

自有张衡赋，谁怜李广情。剑尘时一拂，莫遣暗龙精。
离广平
苏颂（宋代）

归骑骎骎踏去尘，数朝晴日暖如春。向阳渐喜闻南雁，炙背何妨问野人。

度漠兼程閒鼠褐，据鞍浓睡侧乌巾。穷冬荒景逢温煦，自是皇家覆育仁。
句
潘牥（宋代）

竹才生便直，梅到死犹香。
思佳客
仇远（元代）

东壁谁家夜捣砧。荆江流滞客偏闻。三三五五潇湘雁，飞尽南偏入北偏。

人独自，月黄昏。青镫红蕊落缤纷。野篁谩白秋萧索，无雨无风也闭门。
晓起
张佛绣（清代）

卷箔延轻凉，槿花娇欲吐。一鸟忽惊飞，蹴落花梢露。
挽李仲辅三首
张元干（宋代）

画省何心入，轺车随分行。
急难频太息，交友旧驰声。
素月堕江影，白鸡悲夜鸣。
绣衣无复出，部曲把铭旌。
题郑尉爱山楼
方岳（宋代）

青山不入俗士眼，谁肯着楼招唤渠。
径草不锄花又老，一帘新雨了残书。
右梅竹翠鸟题弼侄飞鸣宿食四雁图 其四
杨士奇（明代）

圣化行万方，江湖无射宿。淡月映芦花，平沙睡应熟。
赠传法光梵二大卿兼述译场之盛
宋庠（宋代）

梵劫扶皇历，高才会圣门。
五天真释种，三国旧王孙。
译诂生知慧。卿联万户恩。
斋熏光汉邸，结集盛秦园。
交照无殊俗，多闻属上根。
学徒纷雾委，经録燦星繁。
妙义观心德，华音置使翻。
祝场千偈出，空境一灯存。
列圣文垂象，旁行笔记源。
院碑鳌抃岛，御榜鷲巢轩。
地倚区中胜，人缘物外尊。
十年参净职，于此愧忘言。
齐天乐 七夕，纫兰招雪兰、蘅芳、蓉清、蕙如集生香馆，分题得曝衣楼
杨芸（清代）

红楼十二阑干曲，深深曝衣庭院。时样裁缝，称心颜色，细认旧时针线。

凉生团扇。怅叠却方空，薄罗新换。暮检榴裙，隔年犹有泪痕泫。

兰期共设瓜果，约飞琼彩伴，作意消遣。远道音书，寒闺刀尺，能数几家凄怨。

月华如练。渐砧杵西风，凤城吹遍。熏罢银篝，且教秦女卷。
西堂偶兴
王韦（明代）

曲槛回廊处处通，深深帘幕暗花丛。
一春人醉斜阳里，三月莺啼细雨中。
柳絮不飞粘草白，樱桃初熟亚枝红。
门前若有求逋客，为说西堂梦未终。
次韵答王韵中
黄庭坚（宋代）

有身犹缚律，无梦到行云。
俗里光尘合，胸中泾渭分。
我搴江南秀，一见空马群。
夸士慕锺鼎，寒儒守典坟。
吾欲超万古，乃如负山蚊。
能来商略此，趺坐对炉芬。
纪旧梦
李纲（宋代）

清梦先曾到武夷，玉峰积雪倍幽奇。小舟游罢寻归路，恰似翛然梦觉时。
寄男抱孙
卢仝（唐代）

别来三得书，书道违离久。
书处甚粗杀，且喜见汝手。
殷十七又报，汝文颇新有。
别来才经年，囊盎未合斗。
当是汝母贤，日夕加训诱。
尚书当毕功，礼记速须剖。
喽罗儿读书，何异摧枯朽。
寻义低作声，便可养年寿。
莫学村学生，粗气强叫吼。
下学偷功夫，新宅锄蔾莠。
乘凉劝奴婢，园里耨葱韭。
远篱编榆棘，近眼栽桃柳。
引水灌竹中，蒲池种莲藕。
捞漉蛙蟆脚，莫遣生科斗。
竹林吾最惜，新笋好看守。
万箨苞龙儿，攒迸溢林薮。
吾眼恨不见，心肠痛如搊。
宅钱都未还，债利日日厚。
箨龙正称冤，莫杀入汝口。
丁宁嘱托汝，汝活箨龙不。
殷十七老儒，是汝父师友。
传读有疑误，辄告谘问取。
两手莫破拳，一吻莫饮酒。
莫学捕鸠鸽，莫学打鸡狗。
小时无大伤，习性防已后。
顽发苦恼人，汝母必不受。
任汝恼弟妹，任汝恼姨舅。
姨舅非吾亲，弟妹多老丑。
莫恼添丁郎，泪子作面垢。
莫引添丁郎，赫赤日里走。
添丁郎小小，别吾来久久。
脯脯不得吃，兄兄莫捻搜。
他日吾归来，家人若弹纠。
一百放一下，打汝九十九。
短歌答张幼于茂才
王世贞（明代）

白龙宛转逢泥淖，渔人色喜路人笑。空衔一寸明月珠，眼底无恩可相报。

张生赠余瑶华篇，狂歌陨泪秋风前。何时共鼓沧波去，海击三山吞紫烟。
颂十玄谈 其二 一色
释印肃（宋代）

行人到此尽蹉跎，一指头端不奈何。毫发有差千万里，沩山抚掌笑呵呵。
精忠柏歌
乔重禧（清代）

风波亭上白日黑，三字狱成碧血碧。千秋冤愤谁见之，惟有凌霜一株柏。

柏之生也精气横，柏之死也英风鸣。公生亦生死亦死，如公者死将焉生。

柏既不能将身作弓弩，随公直捣黄龙府。又不能化为宝剑如吴钩，出匣径斩奸臣头。

且不能效隗顺一狱卒，手捧公尸瘗岩樾。惟此盘屈尘沙中，日对南冠泣秋月。

岁岁磨鍊风霜姿，青铜为皮铁为骨。黄天荡里杀气摧，朱仙镇上悲声哀。

施全已死背嵬殉，眼见宋室成蒿莱。露叶风枝气郁勃，劲节棱棱谁与夺。

纵有日暄雨润时，天地精华不能活。公也与柏原殊形，柏也与公为一身。

柏死取其义，公死全其仁。丹心孤干不共劫火没，要使天下万世知其真。

尽忠四字公镌背，精忠二字柏堪配。今日见柏如见公，泣下多于赭衣辈。

吁嗟乎！古今正气乾坤中，圣贤与物无不同。君不见西湖墓上落日暗，南枝肃肃生寒风。
牧歌寄谦牧翁
王柏（宋代）

山前群羊儿，群羊化为石。
山后谦牧翁，双牛挂虚壁。
仙佛道不谦，妙处各自得。
我来牧坡上，牧翁已牧出。
风行麦浪高，日暖柳阴直。
沙平草正软，隔林数声笛。
试问翁牧意，著鞭还用力。
牵起鼻撩天，蹋地四蹄实。
汤饮菩提泉，饥来噍刍苾。
步行颠倒骑，神光背上射。
因悟角前后，通身白的皪。
勿使蹊人田，毋乃失其职。
舍策脱蓑归，人牛两无迹。
过曹氏园马上作
贺铸（宋代）

香风细细出重墙，不见繁枝已断肠。
知有何人卷帘箔，卧看零落满斜阳。
火炉前坐
李群玉（唐代）

孤灯照不寐，风雨满西林。多少关心事，书灰到夜深。
丹凤吟•南窗睡觉，月色满床
彭孙遹（清代）

可是行云有意，故把纤阿，一轮推落。飞入南窗，次第穿帘度幕。

霓裳弄影，金波堪挹，绡帐生寒，冰壶初濯。遍处笙竽俱静，香雾空濛，冷浸半床弦索。

正值梦回酒醒，旅中单枕眠乍觉。便欲乘风去，向琼楼玉宇，细听仙乐。

嫦娥应是，笑人长恁寂寞。十年前事，心儿上、忆分明如昨。

此时此夜，怎许人睡着。
吴江夜泊
张宣（明代）

风壤三州接，江湖一水过。
虹消沧海雨，日落洞庭波。
羌笛《梅花引》，吴歈《子夜歌》。
从军古云乐，吾意竟如何。
点绛唇 其二
汪藻（宋代）

高柳蝉嘶，采菱歌断秋风起。晚云如髻。湖上山横翠。

帘卷西楼，过雨凉生袂。天如水。画楼十二。有个人同倚。
文君
徐钧（宋代）

修眉横映远山青，却寄芳心一曲琴。
可惜相如今病渴，薄情犹赋白头吟。
别老者王元之二
王令（宋代）

二夷之来始何自，乘我中国方迷昏。各投阴诬张诞妄，寻附罅隙为株根。

例誇难能压甚畏，钓博天下要推尊。其流汗漫已不制，尚自冲荡洪其源。

一戎中侵欲内侮，犹遣万甲疆场屯。何哉二戎日内坏，不思刷去仍资存。

尝闻古人第气类，皆以夷敌禽兽论。惜乎无伦弗礼义，几希不得人相扪。

吾观世之陷此者，不啻火立足向燔。岂期之子既自悟，不思跳出乃欲𨀛。

余方往就西北食，闻子亦整东南辕。虽然去就固在子，安忍惜手不试援。
冬日归自天庆观二首
杨万里（宋代）

节里人家笑语饶，日高犹自烛光交。
霜林遮眼八九叶，露竹出墙三四梢。
梦亡友情话甚洽，口占志感四首 其二
彭玉麟（清代）

墓草青青万里遥，片时缱绻足魂消。谈心促膝依依甚，一唱金鸡复寂寥。
至邵州示胡强仲三首 其一
释德洪（宋代）

平生厌饫水云间，老境优游剩得閒。远谪瘴乡君勿叹，天教更看海南山。
题小幅画辋川诗意
缪思勃（清代）

长江落落水粼粼，尽著闲吟自在身。世道险巘吾道坦，何须白眼看他人。
碧澜堂
刘敞（宋代）

苕溪之水摇空山，霅溪波流无日閒。上有高堂荫华宇，苍翠凌乱轩楹间。

异时客心乐真旷，白鸟鵁鶄期往还。解缨敧枕便所适，焉能复问居夷蛮。

岚光棱棱耸屏幌，水响滥滥摇琼环。正如明鉴发尘匣，万象聚眼醒容颜。

秋风已高白芷老，编荷制蕙文斓斑。魂清魄爽弄明月，洞庭跬步寻非艰。

神仙有无未可信，物色但讶非人寰。瑶宫紫府竟何若，茫然远想令人潸。

长竿独茧可以老，安用驰猎卢重镮。况复邦人讲文墨，风雅不待仲尼删。

丞相词章状元笔，荦荦神裁无由攀。嗟我胡然陷尘滓，不能追逐鸥白鹇。

发狂醉问二三子，吴溪钓碣何如顽。
钱大受挽诗
蔡戡（宋代）

少年豪气已如虹，抵掌论兵一世雄。
智略独超伦辈上，功名只在笑谈中。
弄兵坐扫潢池盗，卖剑潜回渤海风。
恢复未酬人奄忽，佳城那忍葬滕公。
再和
强至（宋代）

我行平野览秋空，物象吟怀觉两雄。
远水有时明返照，疏林无限战西风。
京坻相望农收足，庐井多欢岁计充。
亦向此时追乐事，归来倒载效山翁。
龙潭道中雨后同陈小梧詹湘亭赋
沈清瑞（清代）

一雨凉如此，西风吹苎衣。数萤随露下，独鸟背烟飞。

驿路秋声早，溪桥夜火微。共投何处宿，隔水叩柴扉。
钓台题壁
佚名（宋代）

生涯千顷水云宽，舒卷乾坤一钓竿。
梦里偶然伸双脚，渠知天子是何官。
洞江书室
郭廑（明代）

雨止沧洲落木疏，幽人隐处近何如。遥峰挹翠千重瞑，积水涵光一镜虚。

闭户每怀孙敬宅，垂帷应识董生居。相期无限归来思，拟向江皋共读书。
达磨大师赞
释普济（宋代）

万本松杉，山山栽遍。
颺下钁头，再呈旧面。
双峰峨峨翠插天，天下人见渠不见。
戏马台
杜诏（清代）

戏马元来楚故乡，鸿沟还记各分疆。尽教率土归刘氏，剩有斯台与项王。

一战快心惟巨鹿，三分失策在咸阳。如何盖英雄气，独为虞兮泣数行。
故山四首 其一 镜湖
陆游（宋代）

功名莫苦怨天悭，一棹归来到死闲。傍水无家无好竹，卷帘是处是青山。

满篮箭竹瑶簪白，压担棱梅鹤顶殷。野兴尽时尤可乐，小江烟雨趁潮还。
次韵伯元咏牡丹二首 其二
苏过（宋代）

草木无情解悦人，徒因见少得名新。剪裁罗绮空争似，研合丹青太逼真。

尤物端能耗地力，痴儿竟欲费精神。愿回春色归南亩，变作秋成玉粒匀。
望江南
黄公绍（唐代）

思晴好，松路翠光寒。夜夜竹窠常梦到，天天后土几时干。极目雾漫漫。
减字木兰花（劝饮词）
韦骧（宋代）

金貂贳酒。乐事可为须趁手。且醉青春。白发何曾饶贵人。

凤笙鼍鼓。况是桃花落红雨。莫诉觥筹。炊熟黄粱一梦休。
送曹尊生大理之金陵
王禹声（明代）

离筵楚楚柳依依，斗酒相看又落晖。南国君裁新赋好，燕台我忆故山违。

春风驷马于公署，明月兰桡燕子矶。临别殷勤重结袜，不堪黄鹄各分飞。
太皇太后合春帖子六首
苏颂（宋代）

冬后五旬逢岁朔，腊前三白遍民田。
朝来淑气先时至，又见春秋大有年。
偈颂一一二首 其一一二
释清远（宋代）

一二三，无言童子口喃喃。三二一，上下四维无等匹。

衲僧活计绝丝毫，万古徽猷是今日。
厢房前菊花
陈琏（明代）

落尽群花独自芳，金英浑欲占秋光。纷纷世上誇红紫，何事渊明祇爱黄。
同家弟赋蜡梅诗得四绝句
陈与义（宋代）

朱朱与白白，著意待春开。
那知洞房里，已傍额黄来。
登龙祥宫总真阁
李溥光（元代）

上尽丹梯十二阶，浮空金碧粲瑶台。三清日月檐边度，八表风烟掌上开。

凫舄方期游汗漫，云軿端欲访蓬莱。吟魂独绕阑干角，望断安期竟未来。
次韵文潜立春日三绝句 其一
黄庭坚（宋代）

眇然今日望欧梅，已发黄州首更回。试问淮南风月主，新年桃李为谁开。
扶风天和寺
苏轼（宋代）

远望若可爱，朱栏碧瓦沟。
聊为一驻足，且慰百回头。
水落见山石，尘高昏市楼。
临风莫长啸，遗涕浩难收。
句
梁周翰（宋代）

宿雨一番蔬甲拆，春山几处茗旗香。
雪中怀孟武昌
元结（唐代）

冬来三度雪，农者欢岁稔。我麦根已濡，各得在仓廪。

天寒未能起，孺子惊人寝。云有山客来，篮中见冬簟。

烧柴为温酒，煮鳜为作沈。客亦爱杯尊，思君共杯饮。

所嗟山路闲，时节寒又甚。不能苦相邀，兴尽还就枕。
读玉峰书城叶夫人诗因步其韵
孔丽贞（清代）

卜宅临江志自伸，柴门常闭不知春。汲泉瀹茗全抛俗，绕舍栽蔬未是贫。

曲径花铺鹤梦稳，茅斋雨过燕泥新。只怜落落无俦侣，同调难逢我辈人。
累年告老恩旨未俞诏领祠宫遂还乡闬燕间无事
苏颂（宋代）

我昔就学初，龆童齿未龀。
严亲念痴狂，小艺诱愚钝。
始时授章句，次第教篇韵。
蒙泉企层澜，覆篑期九仞。
十龄独侍行，千里赴朝觐。
靡依心向吴，能事躬在浚。
应门待宾客，睦族周分亲。
虽免逃杖諐，犹虞裕蛊吝。
十三从师友，群彦得亲近。
箕裘袭素风，兰芷渐腴润。
占毕自忘劳，攻坚常切问。
六经日沈酣，百氏恣蹂躏。
礼乐原夏商，春秋道尧舜。
论诗识温柔，讲易知谦巽。
书要通上古，史亦蕲尽信。
复熟中庸篇，推名善恶混。
楹书迨今存，手泽亦未泯。
赖此渐摩益，稍知贤圣蕴。
十八随乡书，三冬阅文阵。
同时韦带伦，共试棘闱濬。
少年事矜豪，属辞少绳准。
程文竟乖疏，贡籍果遗摈。
内负未蹉跎，不能忘起偾。
赏延辄辞官，雅志将自奋。
笔苦手成胝，眠稀目生晕。
常患涉猎疏，肯效揣摩困。
再上忝乙科，初筵习磨楯。
绸缪结官课，奄忽罹忧疹。
灵光未及赋，陟岵遽衔舋。
星行赴帏堂，雨泣护归榇。
先畴闽岭遥，寓舍京口近。
葬营带郭田，地得兼山艮。
送往极充穷，拊存急赒赈。
三釜须自谋，一官姑孟晋。
恤孤逢旧知，温故拾馀烬。
荐衡荷德璋，嗣向怜子骏。
给札恩特殊，除职选尤遴。
遂去州县劳，入陪台阁俊。
校文擿三折，食贫岁四闰。
君相嘉宿官，圭符假名郡。
地望号优间，公租稍充{左牛右刃}。
二偏丰旨甘，百口免饥馑。
方喜私愿谐，遽叨召音迅。
素非干时才，屡试投虚刃。
治绩愧无闻，官资谬超进。
持橐入记言，演纶漫燥吻。
事无补毫分，心常怀愤懑。
一言偶寤意，三已固无愠。
再违金门籍，七换竹使印。
赐环元丰初，解组横海镇。
虏信使约修，周官预详攈。
上号太宫辰，奉册陪发轫。
复土裕陵日，杖桐方守殡。
阻趋七月期，莫从百夫殉。
衰麻虽未除，泪血犹未抆。
误被两宫知，首颁一札讯。
入长天台班，复冠鳌坡峻。
拔擢登台司，咨俞陪坐论。
属时久承平，狡羌未诛震。
任重才难胜，位高躬易陨。
丹衷徒蹇蹇，明诚乏斤斤。
靡惮啧言烦，姑守王臣荩。
圣神眷始终，进退礼周尽。
禁殿陟青规，琳宫叩虚牝。
再辞淮海藩，未许丘园逊。
风霜经六纪，蓬葆垂两鬓。
躬间犹冠带，禄厚足储餫。
贡馀香龙团，上尊白羊酝。
岁时荷恩沾，浆藿对馈尽。
春园乘间灌，冬户随时墐。
入对书甲乙，出驱车薄笨。
扶杖拜先茔，携觞问田畯。
蕃室倦扫除，綦几聊凭隐。
养浩希子舆，学生同祝肾。
念昔多艰勤，诲尔宜悱愤。
见贤弓在檠，遇事骖从靳。
竞情思昔非，视舌知柔韧。
高门训序畏，刊腹摩兜慎。
名教乐有馀，异端戒多紊。
其要本诚明，乌在问圆顿。
美璞不雕琢，安得怀瑜瑾。
良器不深藏，渠能免瑕璺。
学问不沾洽，何由垂望闻。
操守不坚纯，久必成缁磷。
进修欲及时，行违要无闷。
士行惜分阴，伯阳叹往运。
当年倘因循，晚岁必悔恨。
更思祖先勋，相传清白训。
世胄闽与吴，宗姻期及絻。
衣冠布中外，椽土无尺寸。
逮吾老乡闾，始得营畦畛。
蜗庐庇风雨，稷田助饔馂。
幸与仁智邻，仍远市城慁。
沈侯东阳居，陆叟颐山遯。
出处虽殊途，丰约已过分。
考室俟构堂，肥家在忍顺。
常使棣华荣，无致荆枝忿。
中冓须自防，外诱不可徇。
惧尔志悠悠，故吾言谆谆。
力行傥不渝，家声期远振。
悼陈提刑
王十朋（宋代）

耆旧嗟零落，南来识太丘。有年兼有德，无怨亦无求。

清室遗风在，新桥雅志酬。谁知灯火散，身世隔明幽。
凤凰台
徐棫翁（宋代）

只合台前賸种桐，万柯摇碧护春风。
纵无丹凤重来此，且障长安落日中。
台前烟草接青徐，台后风花满殿庑。
千里暮涛空寂寞，醉人春色正西湖。
陈益庵下堂而伤其足
邹智（明代）

益庵本自是神医，也向花间拄竹枝。莫惜更寻程道士，皇舆正尔赖驱驰。
寺中春
文林（明代）

野寺沈深门半扃，午窗慵起晚风轻。
云开半壁夕阳出，花落一庭春草生。
鸟掠池中得鱼去，鹤归云外傍僧行。
马曹散吏真如隐，咫尺山田带雨耕。
送郑公绩赴试金陵 其四
朱翌（宋代）

笔端忘杻械，舌本贵温润。明明获麟书，作世大龟镜。

哀哉束高获，斯文久不胜。皇天开老眼，牵复首拜命。

秋来举子场，谁领斯文印。向来针膏肓，必古司农郑。
故少师张魏公挽词三章 其一
杨万里（宋代）

出昼民犹望，回军敌尚疑。时非不吾以，天未胜人为。

自别知何恙，从谁话许悲。一生长得忌，千载却空思。
和婕妤怨诗
刘令娴（南北朝）

日落应门闭，愁思百端生。况复昭阳近，风传歌吹声。

宠移终不恨，谗枉太无情。只言争分理，非妒舞腰轻。
泾水黄
朱诚泳（明代）

泾水黄，泾土荒。牧犬豕，饱豺狼，老狼摇毒势最张。

摩牙瞋目据老央，獾不敢过，羊不敢当。老狼死，子更强，朝岐暮渭恣厥狂。

维我唐，振天纲，一鼓就擒，如水沃汤。军前面缚魄飞扬，皮毛剥落血淋浪。

旄头落，唐日光。
珠江感秋
苏学程（明代）

牂牁东汇水连空，惨淡黄云唳晚鸿。泽国疏烟寒倚棹，城陴哀角暮随风。

千家砧杵秋先断，数点渔灯乱后红。摇落江湖成底事，几堪萧瑟月明中。
念奴娇 其二 吊太真
王士祯（清代）

开元盛日，正霓裳按拍，凌波裁曲。绣岭宫前官骑至，乍进合欢香橘。

力士传呼，念奴清夜，潜伴诸郎宿。翠华人远，楼东却就新赋。

花下羯鼓初终，梨园子弟，惊散渔阳鼓。旧日曲江佳丽地，细柳新蒲空绿。

栈道深秋，华清夜月，肠断淋铃雨。千年遗恨，马嵬泪尽红玉。
重阳日西兴寄临安亲旧
吕本中（宋代）

我来西兴口，君在龙山旁。如何阻一水，不共作重阳。

别浦潮犹白，深秋菊未黄。遥知对杯酌，不记是他乡。
青青水中蒲三首·其三
韩愈（唐代）

青青水中蒲，叶短不出水。
妇人不下堂，行子在万里。
黄楼致语口号
苏轼（宋代）

百川反壑，五稼登场。初成百尺之楼，适及重阳之会，高高下下，既休畚锸之劳；岁岁年年，共睹茱萸之美。恭惟知府学士，民人所恃，忧乐以时。度余力而取羡材，因备灾而成胜事。起东郊之壮观，破西楚之淫名，宾客如云，来四方之豪杰；鼓钟殷地，竦万目之观瞻。实与徐民，长为佳话。

一新柱石壮严闉，更值西风落帽辰。
不用游从夸燕子，直将气焰压波神。
山川尚遶当时国，城郭犹飘广陌尘。
谁凭阑干赏风月，使君留意在斯民。
避暑庄严禅院
李洞（唐代）

定里无烦热，吟中达性情。入林逢客话，上塔接僧行。

八水皆知味，诸翁尽得名。常论冰井近，莫便厌浮生。
示俞秀老
王安石（宋代）

缭绕山如涌翠波，人家一半在烟萝。
时丰笑语春声早，地僻追寻野兴多。
窣堵朱甍开北向，招提素脊隐西阿。
暮年要与君携手，处处相烦作好歌。
赠斗数梁月渊
陶安（明代）

璇玑干元化，列宿总纲纪。不待衡管窥，理数契玄旨。

人命有穷通，如出其意使。平生鉴物心，寒月照渊水。

曳褐茅山下，开窗挹苍紫。波流送灵槎，博望憩游屣。

仰视北斗光，秋云接伊迩。奇论入杳微，尊酒浇磊磈。

凉飙飒短袂，微露湿寒苇。问子去何之，长揖挈行李。
点绛唇
贺铸（宋代）

见面无多，坐来百媚生余态。后庭春在。折取残红戴。

小小兰舟，荡桨东风快。和愁载。缠绵难解。不似罗裙带。
送薛行人持诏南楚便归岭外 其一
区大相（明代）

西夏昨纵横，王师命有征。三时疲士马，四海望升平。

朔雪吹饶入，江云拥传行。王程君莫缓，拜舞万方情。
金鹅晚眺
释永颐（宋代）

天低野旷树濛濛，尽入金鹅望眼中。
青嶂月生双雁去，碧溪云绕乱帆通。
半篙落照沈烟墅，结阵寒鸦噪螟丛。
岁月飞腾吾懒矣，昏钟迢递起秋宫。
酴醾
叶梦得（宋代）

东风吹麝入铅华，未肯随春到谢家。夜半粉香垂露泣，定应和月怨梨花。
七夕产一男弗育内子抱疴予亦伏枕成三绝 其一
郭之奇（明代）

支离海角四经秋，屈指桑弧或在眸。岂意天河填夜鹊，已从人世失朝蝣。
和沈商卿次前韵 其一
章甫（宋代）

故人边上去，春到未还家。奔走因王事，艰难感岁华。

诗坛推俊逸，醉帽想攲斜。莫怪书题少，新年眼更花。
千秋岁 其二 和酬王丹麓五十一自寿韵
梁清标（清代）

琴书日换。长啸凌天半。龙卧处，烟云变。文传京洛贵，酒兑余杭贱。

春色好，飞花红缀堆床卷。

溪上斜阳晏，两耳松声乱。蛮触事，惟消叹。自馀尘土梦，遥缔神交愿。

歌一曲，翠蓬东望明霞幻。
送李使君赴抚州
皇甫冉（唐代）

远送临川守，还同康乐侯。岁时徒改易，今古接风流。

五马嘶长道，双旌向本州。乡心寄西北，应上郡城楼。
壬寅九月十有七日吾生四十有四年矣
李舜臣（明代）

叨官敢自意，亦昨赋归欤。家薄徒书满，园荒始草除。

眼看鸿雁去，心觉蕙兰疏。益忝衰容鬓，年垂五九馀。
题许介之诗草
刘克庄（宋代）

我留鸢跕外，君住雁回边。
走仆行千里，敲门授一编。
真妍非粉黛，至巧谢雕镌。
何必周丞相，男儿要自传。
渔家傲·落日崇台寒力悄
许有壬（元代）

落日崇台寒力悄。登临恰似寻安道。有竹何人能径造。吾不诮。相逢要遂掀髯笑。双桧凌空龙夭矫。有知定讶人枯槁。珍重岁寒冰雪操。君自宝。老夫但和渔家傲。
秋夕梁素子载酒过宿
陈恭尹（清代）

悠悠成老大，处处闭柴关。秋水鹭鸶外，江村禾黍间。

何期良夜月，得照故人颜。把酒因成笑，劳生不易闲。
夏秀才江居五题 其三 天隐洞
文同（宋代）

层崖削青瑶，谁昔此镌镂。潭潭斗孤洞，中可百人受。

巑岏列岫绕，汹涌大江漱。虞卿方著书，入此几年就。
阮郎归（＿·川作）
王炎（宋代）

几回幽梦绕家山。怯闻梅弄残。潇潇黄落客毡寒。不禁衣带宽。

潇外事，意阑珊。人间行路难。寻思百计不如闲。休贪朱两轓。
次韵张真人所画潇湘意 其一
王绂（明代）

翠竹苍烟两岸秋，扁舟曾忆度湘流。偶来琳馆看图画，彷佛推篷宿雨收。
依韵酬高大伯敦兼简许六仙屏 其三
吴坤修（清代）

吾爱许夫子，传家守一经。虚心师绿竹，健翮振苍冥。

车笠盟如水，干戈鬓欲星。故乡尚烽火，何忍向南溟。
睡起行至门外有赋
陆游（宋代）

窗黑停书课，屏深养病眸。
雨声工破睡，酒力不禁愁。
兀兀披衣起，昏昏曳杖游。
柴荆晚未闭，隔水数归牛。
台城怀古
刘禹锡（唐代）

清江悠悠王气沉，六朝遗事何处寻。

宫墙隐嶙围野泽，鹳鶂夜鸣秋色深。
悼陈生
邹浩（宋代）

豪商破浪随东风，辘轳相继沧溟中。
回环极目渺无际，万石之溟裁飘蓬。
一朝六鹢不得进，十舟八九成虚空。
一舟邂逅脱鱼腹，开帆岂暇论西东。
大明出没夜复旦，何许清越鸣晨钟。
舟人侧耳正惊喜，忽瞻水际排奇峰。
落帆沉碇泊古岸，介然荒径云间通。
鄞川书生托舟尾，见之踊跃追猿狨。
扶疏怪木进十里，突兀古院题天宫。
入门长廊转寂寂，堂上高拱厖眉翁。
左右侍立满三百，谈玄演义声玲珑。
相逢问劳悯流落，旋启虚室栖行踪。
纷纷袍布欺腊雪，独此锦帐朝霞红。
黄金白玉荐丰馔，药苗蔬甲青茸茸。
主翁自言避巢寇，朅来不与中原同。
于今天子果谁氏，语罢默默如盲聋。
日遣二子共游处，因得细诘开冥蒙。
皆云我辈号处士，名字非列神仙宗。
三等三百奉一主，上等第一裴休公。
提携峻陟几千丈，笑秦亭上聊从容。
秦皇可笑笑不已，声撼亭角摧穹隆。
徐福曼倩亦何在，前后石壁犹房栊。
举头指似蓬莱岛，霜雪直上磨苍穹。
波涛作势撞山脚，鲁有神圣躬磨砻。
欲令异物知所畏，周遭水面盘蛟龙。
书生名利浃肌骨，尘念日久生心胸。
老翁照见辄微笑，血盆再入宁易攻。
蓬莱有路尔常睹，此别旷劫无由逢。
吾今舟楫助尔往，尔其登览庶可穷。
日轮迎晓傍山出，水声先沸惊寷窿。
赤光散合动天地，顷刻气候分春冬。
高低殿角屹相向，一一镌凿非人工。
穷晨不复值仙子，卿云瑞雾空蒙茏。
询之处士盖有谓，近世人迹几相重。
鸾骖鹤驭厌凡肉，矫然远举归鸿濛。
先生吕翁独于此，一年三四眠松风。
书生尘念竟不断，主翁但问何所供。
人参如人更长大，愿乞数本扶疲癃。
翁言此物有神护，特经海道须罹凶。
良金美玉亦至宝，尔诚欲之吾当从。
慇勤教告岂一事，尤戒卧语详初终。
楞严秘密偈四句，奉以周旋宜恪恭。
书生再拜起沉碇，转盼已入鄞州封。
还家妻子久黄壤，单形只影反匆匆。
却思投翁事清净，天南天北惟飞鸿。
茫然进退真捕景，一生颠倒终狂童。
君不见秦皇汉武操利势，自许神仙力能致。
海边方士日从横，毕竟千非无一是。
书生径步蓬莱巅，况乃天人勤指示。
若为名宦苦死坚，失脚青云坠平地。
仙兮仙兮一何异，求不求兮两莫遂。
我虽忘情亦欷歔，仲尼之门非所议，率然作诗纪其事。
天台山中十首 其五
释元肇（宋代）

涧底有清泉，日夜鸣涓涓。风声过树头，月色当窗前。

起坐不成寐，白发悲流年。向来称达人，两耳何缘溅。
元忠学士八兄耒离京师远蒙追送许惠服丹法托
张耒（宋代）

欲盗羲和一点春，五更注想隔重云。
如何但欲独不死，分我刀圭未费君。
乌衣巷
周弼（宋代）

日落凭栏感慨频，长干桥畔冷残春。
桑田芜没徒多事，兰玉丛生更几人。
风暖影翻花外燕，雨多痕蚀草间麟。
堪嗟群从成功后，不及钟山一尉神。
采桑子·红窗碧玉新名旧
晏几道（宋代）

红窗碧玉新名旧，
犹绾双螺。
一寸秋波，
千斛明珠觉未多。
小来竹马同游客，
惯听清歌。
今日蹉跎，
恼乱工夫晕翠蛾。
清洛营次韵四首 其一
黄衷（明代）

日表迎亭午，辕门稍面坤。合围疑月满，飞逻破山昏。

蛮垒巢帘燕，军行饮涧猿。莫欺铅椠老，盾上旧能言。
鸡
李覯（宋代）

嗟尔羽虫类，昂然冠距麄。
徒为识昏晓，犹未免庖厨。
年少苦令斗，主人频见呼。
宁思避弋者，天外去鸿孤。
临溪弱柳
欧阳澈（宋代）

柳弄娇黄暖律催，临溪约略笑残梅。鸭头春水回环绿，龟甲屏山掩映开。

媚日依依笼雾阁，摇风袅袅拂烟桅。柔丝恨不同攀折，独立江皋首重回。
卧龙冈作
舒位（清代）

象床宝帐悄无言，草得降书又几番？
两表涕零前出塞，一官安乐老称藩。
祠官香火三间屋，大将星辰五丈原。
异代萧条吾怅望，斜阳满树暮云蘩。
冬大暖桃李花飞如雨已而遽衣绵裘犹薄也
郑刚中（宋代）

冬令常温客不愁，日来还用理衣裘。
浪开易落惊花雨，过暖成衣似麦秋。
木叶摇风摧宿鸟，江烟带暝起沙鸥。
何人有酒生春意，驱我新诗到笔头。
灵壁石鱼磬歌
袁华（明代）

鲩公潜迹淮泗渊，禹门烧尾凌风烟。未随磬襄蹈东海，先从琴风游九天。

天家披腹星磊磈，帝遣下主芙蓉仙。赐恩三品甲之上，黄金宝带腰间悬。

俄逢谷城文人怒，迁谪乃居灵壁颠。补天不值女娲氏，支机徒传博望骞。

苍颜绿发嗟老矣，时同樵牧云根眠。故交相国牛与李，后之继者惟米颠。

相逢倾盖即下拜，握手话别经千年。块处山林返初服，穷探理窟加■研。

房山胸次有丘壑，萍水俪结三生缘。间厕笙镛列堂下，五音繁会声相宣。

岁暮栖迟南谷口，日与琴剑相周还。飞凫叶县览溪月，一往不复宁无愆。

通玄真人素有约，招之归老丹丘田。具区泽中访范蠡，计筹峰顶寻辛钘。

延平剑去亦异事，合浦珠还非偶然。千秋翁仲荒草里，万岁艮岳寒芜边。

感今嘅古重太息，人亡器存良可怜。君不见赞皇平泉醒酒石，子孙世宝称其贤。
王文学以忠八十馀徒步入燕访大学士赵公而神明茂甚诗以壮之
胡应麟（明代）

五字新诗一钓纶，携将帝座问星辰。聊行雪里山阴道，肯逐风前洛下尘。

大厦万间依梓里，危楼百尺近枫宸。无嫌扫叶王生耄，结袜犹能重相臣。
苍梧访绿珠太真遗迹
陈子升（明代）

湘波流媚远，鱼媵正愁人。金谷何年入，华清几处春。

环为天上宝，珠是掌中珍。聊持堕楼思，并起马嵬尘。
秋怀二首
黄庭坚（宋代）

秋阴细细压茅堂，吟虫啾啾昨夜凉。
雨开芭蕉新间旧，风撼篔簹宫应商。
砧声已急不可缓，檐景既短难为长。
狐裘断缝弃墙角，岂念晏岁多繁霜。

茅堂索索秋风发，行遶空庭紫苔滑。
蛙号池上晚来雨，鹊转南枝夜深月。
翻手覆手不可期，一死一生交道绝。
湖水无端浸白云，故人书断孤鸿没。
千峰榭宴坐
陆游（宋代）

苍寒千叠拥官居，吏退凭高乐有余。
尽日烟云穷变化，入秋草木渐凋疏。
朱弦静按新传谱，黄卷闲披累译书。
聊与邦人共无事，吾僚不用笑迂疏。
题商彝图为王蓉洲
宗稷辰（清代）

在昔有殷秉金气，吉金创制尊彝良。徵文蠹苦宋不足，斝盏间发千秋藏。

父辛伦鬲见阮笔，诏异𥛜叔纷难详。子氏四辛薄齑臼，小衰凭蹙宜弗彰。

唯王曰旦纪辛干，立十四祀迈成汤。辛丁之间介沃甲，初及复世承宗祊。

尊为父辛善绍述，耿庇再造时平康。凌都新出自宝器，物聚所好归王郎。

王郎耆古辨奇篆，五字铸腹殊釜铛。鬲非款足义假格，禾为和省山用亨。

想其奉将入考庙，絜酎醴升椒香。无烦析木状负荷，不事立戈旌勇强。

𡚽与寡与出谁手，酉壶辛爵同其相。土中剥蚀几元会，遇子特显精镠光。

金焦媵鼎有故事，虞山合庋群真觞。可以俯挹东海水，或更仰斟北斗浆。

投醪润泽遍天下，尧樽舜瓮波汪洋。白云垂霄虹绕屋，永为盛世储珍祥。
登采石山上广济寺
梅尧臣（宋代）

船从山下过，直上见僧轩。
系缆当矶石，缘崖到寺门。
短篱遮竹瀁，危路踏松根。
却看沧江底，帆归烟外昏。
分得朝野多欢娱
杨亿（宋代）

臯坏惊秋气，仓箱有岁储。
梁园從臣颂，谢墅富人车。
休沐新颁诏，珍符不绝书。
天心游蠖濩，民乐在华胥。
击壤欢谣洽，凝脂密网除。
行将封岱嶽，持橐奉金舆。
兵后复还白岩山所舍作
戴表元（宋代）

脱命归来意恍然，余生堪喜亦堪怜。
财逢乱世真如土，人到穷途始信天。
问讯比邻晡璺后，呻吟儿女夜灯前。
明朝又作安西计，饭后谁家沁雪田。
又诗有卜荆溪之意雅合鄙怀因次韵二首 其一
张守（宋代）

短檠心醉养生篇，拟筑高峰看逝川。野性合休林下鞅，枯肠常愧饮中仙。

化羝未是左元放，檄虎先烦顾少连。何处羽衣从漫汗，君山千仞水如天。